



Dato	04.06.2026


Forslag til vedtægtsændringer 2026

Bestyrelsen foreslår følgende vedtægtsændringer til vedtægter af 14.10.2025:


Motivation: Bestyrelsen ønsker, at vedtægterne tilpasses foreningens praksis ift. kontingentopkrævning. 

§ 6f. Budget- og kontingentvedtagelse

Nye medlemmer betaler pro rata kontingent fra måneden, hvori optagelsen er sket. 

Kontingentåret går fra 1. januar til 31. december. Årskontingentet forfalder pr. 1. januar og opkræves forud. Betaling anses for rettidig, når denne er indgået til foreningen inden udgangen af januar måned.

Ændres til:

Kontingentåret går fra 1. januar til 31. december. Årskontingentet forfalder pr. 1. januar og opkræves forud. Betaling anses for rettidig, når denne er indgået til foreningen inden udgangen af januar måned.

Ved oprettelse af medlemskab i årets sidste halve år (efter 30. juni) betales hvad svarer til et halvt års kontingent.

Motivation: Bestyrelsen ønsker, at vedtægterne tilpasses vores praksis ift. medlemskaber.

§ 3a. Medlemmer


Foreningen har to former for medlemskab. Et personligt medlemskab og et institutionelt medlemskab.


Ved arrangementer og aktiviteter, hvor foreningens medlemmer har særlige fordele, har institutionelle medlemmer ret til disse fordele for op til 10 medarbejdere.

Ændres til:
Foreningen har tre former for medlemskab. Et personligt medlemskab, et studentermedlemskab og et institutionelt medlemskab.


Ved arrangementer og aktiviteter, hvor foreningens medlemmer har særlige fordele, har institutionelle medlemmer ret til disse fordele for op til 10 medarbejdere.

Studentermedlemskab er gratis og giver mulighed for deltagelse i betalingsarrangementer til medlemspris.


§ 3b. Optagelse


Medlemskab af foreningen er gyldigt, når kontingentet er betalt.

Ændres til:
Medlemskab af foreningen er gyldigt, når kontingentet er betalt, og for studentermedlemmer, når tilmelding er modtaget.


§ 3c. Medlemskabets ophør


Medlemskab af foreningen ophører, hvis ikke kontingent er indbetalt senest efter, at der er blevet påmindet to gange om betaling. Hvis betalingen ikke er modtaget senest 10 dage efter 2. påmindelse, ophører medlemskabet. Medlemmer kan til hver en tid aktivt melde sig ud af foreningen.

Ændres til:
Medlemskab af foreningen ophører, hvis ikke kontingent er indbetalt senest efter, at der er blevet påmindet to gange om betaling. Hvis betalingen ikke er modtaget senest 10 dage efter 2. påmindelse, ophører medlemskabet. Medlemmer kan til hver en tid aktivt melde sig ud af foreningen. Et studentermedlemskab vil være aktivt i to år.

§11. Revision og forretningsår

Bestyrelsen indstiller, at § 11 Regnskabskontrol og forretningsår i Dansk Evalueringsselskabs vedtægter ændres, så foreningen fremover får mulighed for at vælge en lettere og mere proportional form for regnskabskontrol.

Ændringen betyder, at Dansk Evalueringsselskab ikke nødvendigvis hvert år skal have regnskabet revideret af en ekstern revisor med revisionspåtegning. I stedet kan generalforsamlingen efter indstilling fra bestyrelsen beslutte, om regnskabet skal kontrolleres gennem ekstern revision, en lettere ekstern regnskabsmæssig gennemgang eller gennem én eller flere generalforsamlingsvalgte regnskabskontrollanter.

Formålet er ikke at svække den økonomiske kontrol, men at skabe en bedre sammenhæng mellem foreningens størrelse, økonomiske kompleksitet og de krav, der stilles til regnskabskontrollen. Dansk Evalueringsselskab skal fortsat aflægge regnskab for generalforsamlingen, og regnskabet skal fortsat gennemgås af personer, der ikke selv har ansvar for bogføring eller bestyrelsens økonomiske dispositioner.

Bestyrelsen vurderer, at den nuværende formulering er mere omfattende end nødvendigt for en mindre faglig forening som Dansk Evalueringsselskab. En mere fleksibel bestemmelse vil give generalforsamlingen mulighed for at vælge den kontrolform, der passer bedst til foreningens aktuelle økonomi og aktivitetsniveau.

Nuværende formulering 
Til at revidere foreningens regnskaber er ansat en revisor.
Der føres en revisionsprotokol.
Foreningens forretningsår går fra 1. januar til 31. december.
Bestyrelsens forslag til ny formulering
Foreningens regnskab aflægges årligt for generalforsamlingen.
Generalforsamlingen vælger efter indstilling fra bestyrelsen, hvordan regnskabet skal kontrolleres. Regnskabskontrollen kan gennemføres enten ved ekstern revisor, ved ekstern regnskabsmæssig gennemgang eller ved én eller flere generalforsamlingsvalgte regnskabskontrollanter.
Regnskabskontrollanter må ikke være medlemmer af bestyrelsen eller have ansvar for foreningens bogføring.
Bestyrelsen skal sikre, at regnskabet gennemgås på en måde, der står mål med foreningens økonomi, aktivitetsniveau og risikoprofil.
Foreningens forretningsår går fra 1. januar til 31. december.

